b'\n_START_ARTICLE_\nRotary\n_START_PARAGRAPH_\nRotary (angl. rotation \xe2\x80\x93 sukimasis, kaita) \xe2\x80\x93 tarptautinis labdaros klubas, jungiantis auk\xc5\xa1tos reputacijos verslininkus ir profesionalus. Bendrija, laikydamasi tarnavimo idealo, vykdo humanitarinius projektus, ugdo ir skatina dorovinius profesin\xc4\x97s veiklos pradus, tarptautin\xc4\xaf tarpusavio supratim\xc4\x85, ger\xc4\x85 vali\xc4\x85 ir taik\xc4\x85._NEWLINE_Klubo pavadinimas kil\xc4\x99s nuo tradicijos organizacijos veiklos prad\xc5\xbeioje kas savait\xc4\x99 rinktis vis kitoje vietoje._NEWLINE_Klubas jungia daugiau kaip 1,2 mln. rotarie\xc4\x8di\xc5\xb3, susib\xc5\xabrusi\xc5\xb3 \xc4\xaf daugiau kaip 32 000 Rotary klub\xc5\xb3 200 \xc5\xa1ali\xc5\xb3.\n_START_SECTION_\nStrukt\xc5\xabra\n_START_PARAGRAPH_\nRotary organizacija sudaryta i\xc5\xa1 klub\xc5\xb3, kurie jungiami \xc4\xaf apygardas, kurioms vadovauja apygard\xc5\xb3 valdytojai. Paprastai vienoje apygardoje yra iki 45 klub\xc5\xb3. Rotary apygardos valdytojas laikomas tarptautin\xc4\x97s Rotary organizacijos pareig\xc5\xabnu._NEWLINE_Kiekvienas klubas yra nepriklausomas ir veikia pagal savo \xc4\xafstatus, bet laikosi ir Tarptautinio Rotary konstitucijos. Rotary klubai veikia laikydamiesi tipini\xc5\xb3 Rotary klubo \xc4\xafstat\xc5\xb3, priimt\xc5\xb3 1922 m. Kiekvienas klubas turi savo pavadinim\xc4\x85, turi b\xc5\xabti nustatytos jo teritorijos ribos, nuolatini\xc5\xb3 susitikim\xc5\xb3, naryst\xc4\x97s, lankomumo, stojamojo ir nario mokes\xc4\x8dio mok\xc4\x97jimo taisykl\xc4\x97s. Klubui vadovauja jo valdyba: prezidentas ir kiti pareig\xc5\xabnai. Kaip ir vis\xc5\xb3 tarptautini\xc5\xb3 bei apygardos pareig\xc5\xabn\xc5\xb3, j\xc5\xb3 \xc4\xafgaliojimai baigiasi kiekvien\xc5\xb3 met\xc5\xb3 liepos 1 d._NEWLINE_Tarptautin\xc4\xaf Rotary administruoja 19 nari\xc5\xb3 Direktori\xc5\xb3 taryba, kurios nariai yra ir Tarptautinio Rotary prezidentas bei b\xc5\xabsimasis prezidentas. Taryba kartu su komitetais, atstovaujan\xc4\x8diais visas Rotary pasaulio dalis, susitinka kart\xc4\x85 per met\xc5\xb3 ketvirt\xc4\xaf. Generalinis sekretorius, kuris vadovauja apie 450 tarnautoj\xc5\xb3, dirban\xc4\x8di\xc5\xb3 9 pasaulio Rotary ta\xc5\xa1kuose. Tarptautinio Rotary centras yra \xc4\x8cikagos priemiestyje Evanstone, Ilinojaus valstijoje, JAV._NEWLINE_Rotarie\xc4\x8di\xc5\xb3 \xc5\xbemonos buriasi \xc4\xaf Vidinio rato (Inner Wheel) klubus. Jaunim\xc4\x85 nuo 18 iki 29 met\xc5\xb3 jungia Rotarakto klubai.\n_START_SECTION_\nNaryst\xc4\x97\n_START_PARAGRAPH_\nKlubo nariu tampama pakvietus vienam i\xc5\xa1 tikr\xc5\xb3j\xc5\xb3 nari\xc5\xb3, neprie\xc5\xa1taraujant kitiems klubo nariams bei sumok\xc4\x97jus stojam\xc4\x85j\xc4\xaf ir kasmetin\xc4\xaf nario mokest\xc4\xaf. Kiekvienai profesijai ir verslui klube gali atstovauti tik vienas tikrasis narys. Klubo narys yra pasaulin\xc4\x97s Rotary organizacijos \xe2\x80\x93 Tarptautinio Rotary (Rotary International) \xe2\x80\x93 narys._NEWLINE_Kiekvienas narys ne\xc5\xa1ioja \xc5\xbeenklel\xc4\xaf, kuriame pavaizduotas auksinis 24 dant\xc5\xb3 dantratis ir m\xc4\x97lyname fone \xc5\xbeod\xc5\xbeiai \xe2\x80\x9eRotary International\xe2\x80\x9c. Klubo nariai \xc4\xaf susirinkimus renkasi kiekvien\xc4\x85 savait\xc4\x99. Privaloma dalyvauti ne ma\xc5\xbeiau kaip 60\xc2\xa0% susirinkim\xc5\xb3 per metus.\n_START_SECTION_\nLietuvos Rotary istorija\n_START_PARAGRAPH_\nPirmasis Lietuvos Rotary klubas \xc4\xafkurtas 1934 m. spalio 15 d. Kaune. 1935 m. gegu\xc5\xbe\xc4\x97s 5 d. Kauno Rotu\xc5\xa1\xc4\x97je Tarptautinio Rotary atstovas i\xc5\xa1 Suomijos F. Torval \xc4\xafteik\xc4\x97 Kauno Rotary klubui jo tarptautinio pripa\xc5\xbeinimo dokument\xc4\x85 \xe2\x80\x93 chartij\xc4\x85 \xe2\x80\x93 ir ritualin\xc4\xaf klubo atribut\xc4\x85 \xe2\x80\x93 medin\xc4\xaf plaktuk\xc4\x85 su varpeliu. D\xc4\x97l to Kauno Rotary klubo gairel\xc4\x99 puo\xc5\xa1ia Rotu\xc5\xa1\xc4\x97s siluetas. Iki 1940 m. Lietuvoje dar veik\xc4\x97 ir \xc5\xa0iauli\xc5\xb3 bei Vilniaus Rotary klubai. 1940 m. bir\xc5\xbeelio 15 d. Soviet\xc5\xb3 S\xc4\x85jungai okupavus Lietuv\xc4\x85, Rotary klub\xc5\xb3 veikla buvo nutraukta, daugelis rotarie\xc4\x8di\xc5\xb3 i\xc5\xa1tremta \xc4\xaf Sibir\xc4\x85._NEWLINE_Atk\xc5\xabrus Lietuvos nepriklausomyb\xc4\x99, v\xc4\x97l prad\xc4\x97ti kurti Rotary klubai, bet tik Kauno Rotary klubas gal\xc4\x97jo b\xc5\xabti atkurtas teis\xc4\x97tai, nes buvo i\xc5\xa1lik\xc4\x99 daug prie\xc5\xa1kario Kauno Rotary klubo dokument\xc5\xb3, dar buvo gyvas senojo Kauno Rotary klubo narys Vytautas Landsbergis-\xc5\xbdemkalnis, tap\xc4\x99s atsik\xc5\xabrusio Kauno Rotary klubo garb\xc4\x97s nariu.\n_START_SECTION_\nLietuvoje\n_START_PARAGRAPH_\n2008/2009 m. Lietuvos Rotary Komitetas skyr\xc4\x97 5 stipendijas po 2400 Lt (viso 12 000 Lt) pa\xc5\xbeangiems, socialiai pa\xc5\xbeeid\xc5\xbeiamiems studentams remti.\n_START_SECTION_\nNyderlanduose\n_START_PARAGRAPH_\n2010-2011 Rotary metams Apygarda 1570 (Nyderlandai) \xc4\xafsteig\xc4\x97 Ambasadorin\xc4\x99 stipendij\xc4\x85 (angl. Ambassadorial Scholarship)  ir j\xc4\x85 dovanojo Lietuvos apygardai. Sritis - \xe2\x80\x9eVanduo ir sanitarija\xe2\x80\x9c. Stipendija skiriama asmeniui, studijuojan\xc4\x8diam aplinkosaug\xc4\x85 ir su \xc5\xa1ia sritimi artimai susijusias kitas mokslines disciplinas. Finansuojamos 1 met\xc5\xb3 studijos Utrecht universitete Nyderlanduose (2010-2011).'